ମୁସଲିମ୍ଙ୍କ ଉପରେ ଭାଗବତଙ୍କ ଟିପ୍ପଣୀରେ ଚିହିଁକି ଉଠିଲେ ଅଓ୍ବେସି, କହିଲେ- 'ଆମକୁ ଆଉ ବୁଝାଅ ନାହିଁ ଆମେ କେତେ ଖୁସିରେ ଅଛୁ' - Prameya News7\nମୁସଲିମ୍ଙ୍କ ଉପରେ ଭାଗବତଙ୍କ ଟିପ୍ପଣୀରେ ଚିହିଁକି ଉଠିଲେ ଅଓ୍ବେସି, କହିଲେ- 'ଆମକୁ ଆଉ ବୁଝାଅ ନାହିଁ ଆମେ କେତେ ଖୁସିରେ ଅଛୁ'\nହାଇଦ୍ରାବାଦ ୧୦।୧୦ଃ ଏଆଇଏମଆଇଏମ ମୁଖ୍ୟ ଅସଦୁଦ୍ଦୀନ ଅଓ୍ବେସି ସଂଘ ପ୍ରମୁଖ ମୋହନ ଭାଗବତଙ୍କ ଉପରେ ଶାଣିତ ସ୍ବରରେ ହମଲା କରିଛନ୍ତି। ମୋହନ ଭାଗବତ ମହାରାଷ୍ଟ୍ରରେ ପ୍ରକାଶିତ ଏକ ପତ୍ରିକାରେ ଦେଇଥିବା ସାକ୍ଷାତକାରରେ କହିଛନ୍ତି ଦୁନିଆରେ ସବୁଠୁ ଅଧିକ ସନ୍ତୁଷ୍ଟ ଭାରତୀୟ ମୁସଲମାନ।\nଅଓ୍ବେସି ଭାଗବତଙ୍କ ଏହି ଟିପ୍ପଣୀ ଉପରେ କଡା ପ୍ରତିକ୍ରିୟା ଦେଇଛନ୍ତି। ସେ କହିଛନ୍ତି ଯେ, ମୋହନ ଭାଗବତ ଆମକୁ ଆଉ ବୁଝାଅ ନାହିଁ ଯେ, ଆମେ କେତେ ଖୁସି ଅଛୁ। ଭାଗବତଙ୍କ ବିଚାରଧାରା ମୁସଲମାନଙ୍କୁ ଦ୍ବିତୀୟ ଶ୍ରେଣୀ ନାଗରିକ କରିବାକୁ ଚାହୁଁଛି। ଅଓ୍ବେସି ଟ୍ବିଟ୍ କରି ପ୍ରଶ୍ନ କରିଛନ୍ତି ଯେ, ଖୁସିର ମାପଦଣ୍ଡ କଣ ? ଭାଗବତ ନାମକ ବ୍ୟକ୍ତି ସର୍ବଦା ଆମକୁ ଏହା ଜଣାଇ ଆସୁଛନ୍ତି ଯେ, ଆମେ ବହୁସଂଖ୍ୟକ ପ୍ରତି କେତେ କୃତଜ୍ଞ ହେବା ଉଚିତ୍ ? ସମ୍ବିଧାନ ଆଧାରରେ କଣ ଆମର ମର୍ଯ୍ୟାଦାକୁ ସମ୍ମାନ ଦିଆଯାଉଛି। ତେଣୁ ଆମକୁ ଏହା ଜଣାଇବାକୁ ଚେଷ୍ଟା କରନ୍ତୁ ନାହିଁ ଯେ, ଆମେ କେତେ ଖୁସିରେ ଅଛୁ। ଭାଗବତଙ୍କ ବିଚାରଧାରା ସର୍ବଦା ମୁସଲିମାନଙ୍କୁ ଦ୍ବିତୀୟ ଶ୍ରେଣୀ ନାଗରିକ କରିବା ରହିଛି।\nଉଲ୍ଲେଖଯୋଗ୍ୟ, ରାଷ୍ଟ୍ରୀୟ ସ୍ବଂୟ ସହାୟକ ସଂଘର ପ୍ରମୁଖ ମୋହନ ଭାଗବତ କହିଥିଲେ ଦୁନିଆରେ ଭାରତର ମୁସଲିମ ସବୁଠୁ ଅଧିକ ଶାନ୍ତିରେ ଅଛନ୍ତି। ଭାରତରେ ସବୁ ଧର୍ମର ଲୋକ ଏକାଠି ଛିଡା ହୁଅନ୍ତି। ମୋଗଲ ଶାସକ ଆକବରଙ୍କ ବିରୋଧରେ ଯୁଦ୍ଧ ସମୟରେ ମେଓ୍ବାଡର ରାଜା ମହାରାଣା ପ୍ରତାପଙ୍କ ସେନାରେ ବଡ ସଂଖ୍ୟାରେ ମୁସଲିମ ସୈନିକ ସାମିଲ ଥିବା ଉଲ୍ଲେଖ କରି ଭାଗବତ କହିଛନ୍ତି ଭାରତ ଇତିହାସରେ ଯେବେ ବି ଦେଶର ସଂସ୍କୃତି ଉପରେ ଆକ୍ରମଣ ହୋଇଛି, ସେହି ସମୟରେ ସବୁ ଧର୍ମର ଲୋକ ଏକାଠି ହୋଇଛନ୍ତି।
